På Aalborg Katedralskole stod 300 gymnasielever klar med solformørkelsesbriller. Men et tykt skydække betød, at de håbefulde elever desværre ikke fik lov at se det sjældne naturfænomen. - Forventningen var, at vi kunne se formørkelsen, men det kunne vi jo ikke, så det var lidt pokkers, siger Andreas Holmgaard, der er elev på Aalborg Katedralskole. - Det er jo lidt en flad fornemmelse, for man havde også selv håbet på at kunne se det, siger fysiklærer Jakob Broe. Flokken håbede ellers til det sidste, at skyerne ville fordufte. Men selvom det ikke skete, var det ikke helt spildt. - Det er jo lidt en skuffelse, men vi fik jo lov til at se at det blev mørkere og koldere, så det var en fed ting at opleve, siger Andreas Holmgaard. Tv2/Nord sendte hele formiddagen live fra Urania Observatoriet i Aalborg. Også her gik de glip af naturfænomenet. - Jeg var lidt skuffet, for det havde jo været prikken over i'et at kunne få den med, siger amatørastronom Svend Petersen, der hele formiddagen befandt sig ved observatoriet.

Referat:
Aalborg Katedralskole var blandt dem, der havde sørget for at købe rigeligt med solformørkelsesbriller. Men ligesom mange andre i Nordjylland, bød chancen for at tage dem i brug sig ikke